उन्हीं दिनों रविवार को ब्रिटेन की मुख्य धारा टेलिविजन बी.बी.सी. ने अपना ही घर समझिए नामक हिंदी के प्रसारण से हिंदी को विभिन्न समुदाय में लोकप्रिय बनाया। इनसे जुड़े महेंद्र कौल, स्वर्गीय अशोक रामपाल और कृष्ण गोल्ड को सुनने और देखने के लिए लोग सुबह जल्दी ही उठकर चाय और नाश्ता ख़त्म करके अधीरता से टी.वी. कार्यक्रम नई ज़िंदगी, नया जीवन और घर-बार की प्रतीक्षा करते। ये कार्यक्रम किसी उत्सव से कम नहीं होते। टेलिविजन पर हिंदी भाषा के कार्यक्रमों के प्रसारण से हिंदी के प्रति लोगों में और अधिक सजगता और सक्रियता आई। हिंदी कमरों और घरों से उठ कर बाहर सड़क और बाज़ार में आई। स्नेह गुप्ता का प्रसारण हिंदी उर्दू बोल-चाल के कैसेट बायलिंगुएल टीचर्स के ट्रेनिंग के लिए मुख्य धारा के स्कूलों में इस्तेमाल किए गए, यानी हिंदी को सरेआम पहचान मिली।